Kristin Fossheim

**Kristin Fossheim** (født 1963 i Oslo) er en norsk konsertpianist. Hun er ansatt ved Norges musikkhøgskole som førsteamanuensis i akkompagnement. Fossheim er utdannet ved Norges Musikkhøgskole (Kandidatstudiumet i 1987) og tok diplomstudiet ved Utrechts Conservatorium i Nederland høsten 1990. Hun har flere plateutgivelser, blant annet på plateselskapene 2L og Blommenholm Classics. 

I tenårene fikk Fossheim flere solistoppgaver i sin oppvekstby, Trondheim, blant annet med Strinda Ungdomskorps i Gershwins *Rhapsody in Blue*. Som 17-åring var hun solist under Cicignong-jubileet i Trondheim og spilte Beethovens klaverkonsert i C-dur med Kåre Opdal som dirigent. Hun var også på turné i Sør-Trøndelag med Gershwins *Rhapsody in Blue* da hun var 18 år, da med Bjarne Fiskum som dirigent. 

I studietiden hadde hun også flere solistopptredener, blant annet med Stavanger Symfoniorkester, Bergen Filharmoniske orkester og Oslo-Filharmonien. Fossheims klaverlærere har vært Jens Harald Bratlie i perioden før studier ved NMH, Liv Glaser ved kandidat-studier ved NMH og Håkon Austbø under Diplom-studiene i Nederland.

Hun har også ved to anledninger vært solist med Edvard Griegs klaverkonsert Op. 16 i a-moll, blant annet under markeringen av Kong Olavs død i 1991 i Olavshallen i Trondheim.

Hun ble ansatt ved Østlandets musikkonservatorium i 1991. Hun akkompagnerte for fløyte frem til 2007, og etter 2007 har hennes hovedvirke vært å akkompagnere bratsj-studenter ved NMH. Idag er hun også akkompagnatør for horn-studenter ved NMH. 

Ved siden av arbeidet med studenter har Fossheim fordypet seg i kunstnerisk utviklingsarbeid på hammerklaver og har gitt ut flere CD-er som ledd i arbeidet ved NMH.

Fossheim har spilt ved Olavsfestdagene i Trondheim med Elise Båtnes og Liv Opdal, ved Oslo Kammermusikkfestival i samarbeid med NMH sammen med Liv Glaser og Viviana Sofronitsky, ved Ski Hagefestival, ved Barratt-Dues 75-års jubileum, ved Barratt-Dues Beethoven-festival samt Lyden av Musikkhøgskolen. Hun har samarbeidet med blant annet  professorene Per Øien og Dag Jensen, og spilt ved Oslo Kammerakademi sine sommerkurs for ungdom og studenter. 

Fossheims arbeid med Are Sandbakken og *Den tapte romantiske tradisjon* ved NMH ble kåret til Årets Forskningsprosjekt i 2013. Fossheims arbeid med *Haugtussa* fikk gode omtaler.

Hun står bak to programmer for NRK radio i samarbeid med Torun Torbo og har også ved to anledninger vært deltager i NRKs musikkprogram «Blindebukk». Hennes Beethoven-tolkninger har vært mye spilt i Nrk radio.

Fossheim er også ansatt som klaverpedagog ved Bærum Kulturskole.

## Utgivelser

* *Beethoven I* Sonater for hammerklaver og cello (utgitt i 2000): Op. 5 nr.1 i F-dur. Op. 69 i A-dur, Op. 102 i D-dur, med cellist Bjørn Solum. Produsent Morten Lindberg, 2L. 
* *Beethoven II* Sonater for hammerklaver og cello (utgitt i 2012): Op. 5 nr. 2 i g-moll, med Bjørn Solum, Op 17, for hammerklaver og naturhorn, med Steinar Granmo Nilsen, Op. 102 i C-dur for hammerklaver og cello med Bjørn Solum. Produsent: Morten Lindberg, 2L.
* *Early Romantic Horn Sonatas* Sonater for naturhorn og hammerklaver med Steinar Granmo Nilsen (utgitt i 2014): Sonater av Ferdinand Ries, Nikolaus von Krufft og Franz Danzi. Produsent: Morten Lindberg, 2L.
* *The Horn in Romanticism* Verker for naturhorn og hammerklaver med Steinar Granmo Nilsen. (utgitt i 2020) Verker av: Karl Czerny, Robert Schumann, Franz Strauss, Paul Dukas, Richard Strauss, Emmanuel Chabrier. Produsent: Morten Lindberg, 2L.
* *Sommernatt* Sanger av Johannes Haarklou med sopranen Linda Øvrebø. (Utgitt 2010)  Produsent: Wolfgang Plagge, 2L.
* *Haugtussa* av Edvard Grieg sammen med Cecilie Cathrine Ødegården, sopran. (utgitt i 2018) Produsent Geoff Miles, Blommenholm Classics.
* *God Jul med Alle Tiders Advent* (utgitt i 2019) med Kristin Fossheim, Cecilie Cathrine Ødegården, Nils Georg Haugland Nilsen og Bjørn Solum.
* *Five Songs by Sibelius* (utgitt 2022), Cecilie Cathrine Ødegården og Kristin Fossheim. (2022 Blommenholm Classics) 
* «Dans un bois solitaire», Cecilie Cathrine Ødegården og Kristin Fossheim. (2022 Blommenholm Classics)

## Referanser